腦腦介面

腦腦介面，又有叫腦對腦介面，係指容許多過一個腦之間直接互傳訊號嘅技術，相對於俾腦直接向機械傳訊號嘅腦機介面：廿世紀嘅神經科學研究表明咗，記憶同思緒係以腦入面嘅電同化學訊號嘅形式存在嘅，所以理論上如果有某啲方法將兩個腦駁埋一齊，令兩個腦可以彼此之間直接傳呢啲電同化學訊號嘅話，就可以做到令兩個腦唔使開口講，都知對方諗緊乜或者直接感知到對方感受緊嘅嘢。

呢種技術喺廿一世紀初經已有取得初步嘅成功。例如有研究者試過訓練兩隻大家鼠按見到嘅光訊號撳掣，跟住再以特定嘅方法將兩隻大家鼠嘅大腦皮層駁埋一齊，發現噉做能夠令一隻大家鼠喺同伴見到光訊號嗰陣走去撳適當嘅掣－似係令兩隻大家鼠直接感受到同伴感受到嘅嘢噉。

呢種做法仲有可能俾人用諗嘢嘅方式控制第個人嘅身體：理論上，身體嘅郁動源於腦嘅控制中心向個腦做運動控制嘅腦區傳訊號，而呢啲運動控制腦區負責控制身體嘅肌肉，所以如果有方法俾一個腦向第個腦嘅運動控制腦區傳訊號，嗰個腦就可以控制第個身體；有研究者就試過俾一個受試者戴住特製嘅帽，頂帽能夠量度戴嗰個人嘅腦電活動，而頂帽仲接駁住部電腦，部電腦將有關控制者腦電活動嘅資訊傳去另一個受試者戴嗰頂帽嗰度，被控制者頂帽有裝置曉按收到嘅訊號，用電刺激被控制者嘅運動皮層，結果發現，噉做能夠俾控制者齋靠諗嘢嚟左右被控制者嘅身體郁動。

腦機介面
心靈感應
Cyberpunk

攷 

腦